IVL ปิดดีลซื้อ “Oxiteno” บราซิล ก้าวสู่ผู้นำสารลดแรงตึงผิว หนุนรายได้ธุรกิจ IOD เพิ่ม
IVL ปิดดีลซื้อกิจการ “Oxiteno” ในบราซิล เมื่อ 1 เม.ย. 65 ที่ผ่านมา เร่งขยายตลาดสารลดแรงตึงผิวมูลค่าเพิ่ม หนุนรายได้ธุรกิจ IOD เพิ่ม และก้าวขึ้นเป็นผู้ผลิตสารลดแรงตึงผิวชั้นนำในทวีปอเมริกา พร้อมขยายไปยังทวีปยุโรปและเอเชีย
IVL ปิดดีลซื้อกิจการ “Oxiteno” ในบราซิล เมื่อ 1 เม.ย. 65 ที่ผ่านมา เร่งขยายตลาดสารลดแรงตึงผิวมูลค่าเพิ่ม หนุนรายได้ธุรกิจ IOD เพิ่ม และก้าวขึ้นเป็นผู้ผลิตสารลดแรงตึงผิวชั้นนำในทวีปอเมริกา พร้อมขยายไปยังทวีปยุโรปและเอเชีย
4 เม.ย. 2565

บริษัท อินโดรามา เวนเจอร์ส จำกัด (มหาชน) หรือ IVL เปิดเผยว่า บริษัทเคมีภัณฑ์ชั้นนำระดับโลกที่ดำเนินธุรกิจอย่างยั่งยืน บรรลุการเข้าซื้อกิจการทั้งหมดในบริษัท  Oxiteno S.A. Indústria e Comércio ก้าวขึ้นเป็นผู้นำในตลาดสารลดแรงตึงผิวมูลค่าเพิ่ม โดยไอวีแอลได้ประกาศการเข้าซื้อกิจการ Oxiteno ซึ่งก่อนหน้านี้เป็นบริษัทย่อยของ Ultrapar Participações S.A. ในเดือนสิงหาคม 2564 และดำเนินการแล้วเสร็จเมื่อวันที่ 1 เมษายน 2565 หลังได้รับอนุมัติจาก Administrative Council for Economic Defense (CADE) ของประเทศบราซิล
อย่างไรก็ดี การเข้าซื้อกิจการครั้งนี้ทำให้ไอวีแอลสามารถขยายศักยภาพการเติบโตไปยังตลาดที่มีความน่าสนใจอย่างมากในภูมิภาคละตินอเมริกาและประเทศสหรัฐอเมริกา และส่งผลให้ไอวีแอลก้าวขึ้นเป็นผู้ผลิตสารลดแรงตึงผิว ชั้นนำในทวีปอเมริกา พร้อมโอกาสเพิ่มเติมในการขยายไปยังทวีปยุโรปและเอเซีย
ขณะที่ นายดีเค อากาวาล ประธานเจ้าหน้าที่บริหารฯ IVL เปิดเผยว่า การซื้อกิจการที่เป็นไปตามกลยุทธ์ครั้งนี้สอดคล้องกับวิสัยทัศน์ปี 2573 ของบริษัทฯ ที่มุ่งเสริมสร้างความเป็นผู้นำอุตสาหกรรมในด้านความยั่งยืน และเป้าหมายต่อเนื่องของบริษัทฯ ที่ต้องการเพิ่ม EBITDA ขึ้นสองเท่าในทุกๆ 5 ปี จากประสบการณ์และความสำเร็จในการเข้าซื้อกิจการ 50 ครั้งตลอด 20 ปีที่ผ่านมา บริษัทฯ ตระหนักว่าศักยภาพของบุคคลากร Oxiteno และคุณค่าที่ทั้งสององค์กรมีร่วมกันเป็นสิ่งสำคัญยิ่งในการลงทุนครั้งนี้
โดย Oxiteno นำมาซึ่งทีมผู้บริหารที่เป็นเลิศ ความสัมพันธ์อันแน่นแฟ้นกับลูกค้าในประเทศบราซิล อุรุกวัย และเม็กซิโก ความเชี่ยวชาญในนวัตกรรมเพื่อความยั่งยืน และการดำเนินงานด้านสิ่งแวดล้อม สังคม และบรรษัทภิบาล (Environmental, Social, and Governance: ESG) และด้านความยั่งยืนที่แข็งแกร่ง บริษัทฯ ยินดีต้อนรับสมาชิกใหม่ของครอบครัวไอวีแอล และมุ่งหวังที่จะเติมเต็มเป้าหมายขององค์กรในการ ‘ร่วมกันยกระดับเคมีภัณฑ์เพื่อโลกที่ดีกว่า’ (reimagining chemistry together to create a better world)
ทั้งนี้ Oxiteo จะเป็นส่วนหนึ่งในกลุ่มธุรกิจ Integrated Oxides and Derivatives (IOD) ของไอวีแอล ซึ่งจัดตั้งในปี 2563 เมื่อครั้งเข้าซื้อสินทรัพย์จากบริษัท Huntsman ประเทศสหรัฐอเมริกา (หรือธุรกรรม Spindletop) IOD เป็นปัจจัยสนับสนุนการเติบโตที่มีผลกำไรสูงควบคู่ไปกับกลุ่มธุรกิจเริ่มต้นของไอวีแอลอย่าง Combine PET (CPET) และกลุ่มธุรกิจ Fibers ทั้ง 3 กลุ่มธุรกิจของไอวีแอลจะร่วมกันสร้างรูปแบบการดำเนินธุรกิจบูรณาการที่แข็งแกร่งและยืดหยุ่นมากยิ่งขึ้นตลอดทั้งห่วงโซ่คุณค่า
สำหรับปิโตรเคมีของบริษัทฯกิจการ Oxiteno ที่ไอวีแอลเข้าซื้อ ประกอบด้วยฐานโรงงานผลิต 11 แห่งในละตินอเมริกาและสหรัฐอเมริกา ศูนย์วิจัยและพัฒนา 5 แห่ง พร้อมทีมบริหารที่มากประสบการณ์ การกำกับดูแลด้านสิ่งแวดล้อมที่รัดกุม และความเชี่ยวชาญในนวัตกรรมเคมีภัณฑ์ที่เป็นมิตรต่อสิ่งแวดล้อม เมื่อรวมกับ Oxiteno กลุ่มธุรกิจ IOD จะเป็นผู้นำเทคโนโลยีที่ส่งเสริมโซลูชั่นสารลดแรงตึงผิวที่โดดเด่นด้านนวัตกรรมและมีมูลค่าเพิ่ม (HVA)
รวมทั้งในตลาดผลิตภัณฑ์เพื่อการดูแลที่อยู่อาศัยและการดูแลส่วนบุคคล โซลูชั่นเพื่อการเกษตร รวมทั้งสารเคลือบผิวและตลาดทรัพยากร ความหลากหลายนี้จะเพิ่มเสถียรภาพและความยืนหยุ่นทางรายได้ของกลุ่มธุรกิจ IOD โดยตลาดสารลดแรงตึงผิวมีการเติบโตอย่างต่อเนื่องตลอดทศวรรษที่ผ่านมา ด้วยปัจจัยหนุนจากการเติบโตของจำนวนประชากร การขยายตัวของสังคมเมือง และความตระหนักต่อสุขอนามัยที่เพิ่มสูงขึ้นท่ามกลางการระบาดทั่วโลก
ด้าน อะลาสแตร์ พอร์ท ประธานบริหารกลุ่มธุรกิจ IOD ไอวีแอล กล่าวว่า การเข้าซื้อกิจการที่ส่งเสริมกันอย่างมากในครั้งนี้จะขับเคลื่อนโอกาสทางการเติบโตของกลุ่มธุรกิจ IOD และเพิ่มความพรีเมี่ยมให้แก่กลุ่มผลิตภัณฑ์ของบริษัทฯ ที่บูรณาการกันทั่วโลก รวมถึงธุรกิจสารลดแรงตึงผิวของ Oxiteno ช่วยขยายธุรกิจของบริษัทฯ ไปสู่สินค้าแบรนด์ชั้นนำที่สร้างผลกำไรสูงกว่า ซึ่งใกล้ชิดกับผู้บริโภคมากขึ้นในตลาดที่มีการเติบโตอันน่าสนใจเป็นอย่างมาก
สำหรับกลุ่มธุรกิจ IOD และบริษัทขอต้อนรับเพื่อนร่วมงานใหม่จาก Oxiteno พร้อมเข้าสู่เส้นทางการเติบโตไปด้วยกัน นี่ถือเป็นโอกาสอันดีสำหรับทีมงานที่มีความสามารถของ Oxiteno ในการใช้ศักยภาพอย่างเต็มที่ในฐานะส่วนหนึ่งของบริษัทปิโตรเคมีที่มีขนาดใหญ่ขึ้น พร้อมด้วยคุณค่าองค์กรที่มีร่วมกัน และความมุ่งมั่นด้ายความยั่งยืนที่เป็นหนึ่งเดียวกัน
ส่วน João Parolin ประธานเจ้าหน้าที่บริหารกลุ่มธุรกิจ IOD อเมริกาใต้ ไอวีแอล (อดีตประธานเจ้าหน้าที่บริหาร Oxiteno) กล่าวถึงการลงทุนที่ถือเป็นโอกาสสำหรับ Oxiteno ในการเติบโตอย่างต่อเนื่อง ขับเคลื่อนการเปลี่ยนแปลง และมีเสริมสร้างความเป็นอยู่ที่ดีของผู้คนด้วยเคมีภัณฑ์
“ทั้งนี้ บริษัทมั่นใจอย่างมากในอนาคตของเรา โดยเฉพาะอย่างยิ่งเมื่อพิจารณาว่าวิสัยทัศน์และไอวีแอลสอดคล้องกันทุกประการ บริษัทจะร่วมกันสานต่อการพัฒนานวัตกรรมที่เปี่ยมด้วยความยั่งยืน เพื่อสร้างธุรกิจและผลิตภัณฑ์ที่เป็นมิตรต่อสิ่งแวดล้อม อันจะเป็นมรดกที่ดีต่อคนรุ่นต่อๆ ไปในสังคม” João Parolin กล่าว
ขณะที่ Parolin ย้ำว่าผลิตภัณฑ์ที่ Oxiteno นำเสนอจะยังคงดำเนินต่อไป และจะได้รับการส่งเสริมโดยเชื่อมโยงกับศักยภาพของบริษัททั้งในด้านเครือข่ายการดำเนินธุรกิจทั่วโลกที่แข็งแกร่ง ผลิตภัณฑ์ที่มีการบูรณาการและนวัตกรรม และความเชี่ยวชาญอย่างลึกซึ่งตลอดทั้งห่วงโซ่คุณค่าปิโตรเคมี
นอกจากนี้ Joel Saltzman ประธานเจ้าหน้าที่บริหารกลุ่มธุรกิจ IOD อเมริกาเหนือ ไอวีแอล กล่าวว่า ฐานการผลิตของ Oxiteno ในประเทศเม็กซิโกและสหรัฐอเมริกาทำให้ไอวีแอลมีข้อได้เปรียบสำคัญในการจัดหาวัตถุดิบของบริษัทในภูมิภาค การเพิ่มการดำเนินธุรกิจในประเทศเม็กซิโกจะเป็นประโยชน์ต่อธุรกิจที่มีอยู่ในปัจจุบัน ทำให้บริษัทฯ มีความสามารถทางการแข่งขันที่เพิ่มขึ้นในตลาด โรงงานของ Oxiteno ในเมืองพาซาดีนา รัฐเท็กซัส จะช่วยเร่งแผนการเติบโตของธุรกิจสารลดแรงตึงผิวของกลุ่มธุรกิจ IOD ในสหรัฐอเมริกา
อย่างไรก็ตาม การลงทุนใน Oxiteno มีมูลค่าของกิจการ (enterprise value) ในอัตราส่วน 6.1 เท่าของ EBITDA เมื่อเทียบกับผลประกอบการปี 2564 และทำให้เกิดรายได้ส่วนเพิ่มทันที ธุรกรรมดังกล่าวซึ่งรวมถึงการกำหนดจ่ายเงินมูลค่า 150 ล้านเหรียญสหรัฐในเดือนเมษายน ปี 2567 ใช้งบลงทุนทั้งหมดจากกระแสเงินสดอิสระ สินทรัพย์ระยะสั้นจากเงินทุนหมุนเวียน และหนี้สินที่มีดอกเบี้ย ทั้งนี้ ไอวีแอลคาดว่าจะสามารถลดค่าใช้จ่ายมูลค่า 100 ล้านเหรียญสหรัฐจากการปรับรูปแบบการดำเนินธุรกิจ การเพิ่มศักยภาพของสินทรัพย์ และความเป็นเลิศในการดำเนินงาน